CELEX: 32016R0558
Language: mt
Date: 2016-04-11 00:00:00
Title: Regolament Delegat tal-Kummissjoni (UE) 2016/558 tal-11 ta' April 2016 li jawtorizzaw ftehimiet u deċiżjonijiet ta' kooperattivi u ta' tipi oħra ta' organizzazzjonijiet tal-produtturi fis-settur tal-ħalib u tal-prodotti tal-ħalib dwar l-ippjanar tal-produzzjoni

12.4.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 96/18
            
         REGOLAMENT DELEGAT TAL-KUMMISSJONI (UE) 2016/558
   tal-11 ta' April 2016
   li jawtorizzaw ftehimiet u deċiżjonijiet ta' kooperattivi u ta' tipi oħra ta' organizzazzjonijiet tal-produtturi fis-settur tal-ħalib u tal-prodotti tal-ħalib dwar l-ippjanar tal-produzzjoni
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-Artikolu 219(1) flimkien mal-Artikolu 228 tiegħu,
   Billi:
   
               (1)
            
            
               Is-settur tal-ħalib u tal-prodotti tal-ħalib qed jesperjenza perjodu mtawwal ta' żbilanċ serju fis-suq. Il-prezzijiet tal-ħalib mal-ħruġ mill-azjenda agrikola ilhom taħt pressjoni għal dawn l-aħħar 18-il xahar minħabba żbilanċ bejn iż-żieda fil-produzzjoni u t-tnaqqis fir-ritmu fit-tkabbir tad-domanda fis-suq dinji.
            
         
               (2)
            
            
               Minkejja l-effettività tal-miżuri li diġà ttieħdu mill-Kummissjoni, is-sitwazzjoni qed tkompli sejra għall-agħar minħabba l-fatt li l-għeluq tas-suq Russu u d-domanda baxxa miċ-Ċina laqtu s-settur tal-ħalib u tal-prodotti tal-ħalib fi żmien fejn laħqu saru investimenti fil-produzzjoni fid-dawl tal-iskadenza tal-kwota tal-ħalib fil-31 ta' Marzu 2015 u ta' prospetti pożittivi fis-suq dinji. Abbażi tal-analiżi tas-suq disponibbli, fis-sentejn li ġejjin mhux mistenni li jkun hemm xi tnaqqis sinifikanti fil-volumi tal-produzzjoni.
            
         
               (3)
            
            
               Ir-Regolament ta' Implimentazzjoni tal-Kummissjoni (UE) 2016/559 (2) jawtorizza lill-organizzazzjonijiet tal-produtturi rikonoxxuti, l-assoċjazzjonijiet u l-organizzazzjonijiet interprofessjonali rikonoxxuti fis-settur tal-ħalib u tal-prodotti tal-ħalib tagħhom li jikkonkludu ftehimiet konġunti volontarji u jieħdu deċiżjonijiet komuni dwar l-ippjanar tal-produzzjoni tal-ħalib fuq bażi temporanja għal perjodu ta' sitt xhur. Minħabba li s-settur tal-ħalib u tal-prodotti tal-ħalib huwa fil-biċċa l-kbira kkaratterizzat minn strutturi kooperattivi, huwa xieraq li dik l-awtorizzazzjoni, inklużi l-obbligi tan-notifika relatati, jiġu estiżi għal dawk l-entitajiet stabbiliti mill-produtturi tal-ħalib. L-istess japplika għal tipi oħra ta' organizzazzjonijiet tal-produtturi li ġew stabbiliti mill-produtturi tal-ħalib f'konformità mal-liġi nazzjonali u huma attivi fis-settur tal-ħalib u tal-prodotti tal-ħalib, bil-għan li tiġi mkabbra l-kopertura tal-miżura.
            
         
               (4)
            
            
               Sabiex tkun żgurata l-effettività ta' dan ir-Regolament, dan għandu jiġi applikat minnufih b'mod parallel mar-Regolament ta' Implimentazzjoni (UE) 2016/559. Għalhekk, dan ir-Regolament għandu jidħol fis-seħħ l-għada tal-jum tal-pubblikazzjoni tiegħu,
            
         ADOTTAT DAN IR-REGOLAMENT:
   Artikolu 1
   Mingħajr preġudizzju għad-dispożizzjonijiet tal-Artikolu 209(1) tar-Regolament (UE) Nru 1308/2013, ir-Regolament ta' Implimentazzjoni (UE) 2016/559 għandu japplika mutatis mutandis għal kooperattivi u tipi oħra ta' organizzazzjonijiet tal-produtturi li ġew stabbiliti mill-produtturi tal-ħalib f'konformità mal-liġi nazzjonali u huma attivi fis-settur tal-ħalib u tal-prodotti tal-ħalib.
   Artikolu 2
   Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-11 ta' April 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 347, 20.12.2013, p. 671.
   
      (2)  Ir-Regolament ta' Implimentazzjoni tal-Kummissjoni (UE) 2016/559 tal-11 ta' April 2016 li jawtorizza ftehimiet u deċiżjonijiet dwar l-ippjanar tal-produzzjoni fis-settur tal-ħalib u tal-prodotti tal-ħalib (ara l-paġna 20 ta' dan il-Ġurnal Uffiċjali).